Kommissionens beslutning

af 19. december 2000

om et afslag på markedsføring af "Nangai-nødder (Canarium indicum L.)" som et nyt levnedsmiddel eller ny levnedsmiddelingrediens i henhold til Europa-Parlamentets og Rådets forordning (EF) nr. 258/97

(meddelt under nummer K(2000) 3888)

(Kun den franske udgave er autentisk)

(2001/17/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(1), særlig artikel 7,

under henvisning til den ansøgning, som Y. Jobert indsendte på vegne af Pacific Nuts Ltd, P.O. Box 429, Santo, Vanuatu, til de kompetente franske myndigheder den 9. december 1998 om markedsføring af "Nangai-nødder (Canarium indicum L.)" som et nyt levnedsmiddel eller ny levnedsmiddelingrediens, og

ud fra følgende betragtninger:

(1) I den indledende evalueringsrapport fra de kompetente franske myndigheder blev det på baggrund af de givne oplysninger konkluderet, at produktet ikke udgør en sundhedsrisiko for mennesker, og at der kan gives tilladelse til at markedsføre det.

(2) Den indledende evalueringsrapport blev den 7. april 1999 fremsendt af Kommissionen til alle medlemsstater.

(3) Inden for det tidsrum på 60 dage, der er fastsat i artikel 6, stk. 4, i forordningen, blev der imidlertid fremsat begrundet indsigelse af andre medlemsstater, hvilket i henhold til proceduren i artikel 13 i forordningen kræver en afgørelse om tilladelse til markedsføring.

(4) Der blev foretaget en yderligere vurdering i overensstemmelse med artikel 7 i forordningen. Den Videnskabelige Komité for Levnedsmidler vedtog den 8. marts 2000 en udtalelse, hvori det blev fastslået, at der manglede nødvendige oplysninger, og at en vurdering af produktets sikkerhed ikke kunne foretages på grundlag af de foreliggende oplysninger. Der bør derfor ikke gives tilladelse til at markedsføre produktet.

(5) Ansøgeren fik muligheden for at tilvejebringe yderligere oplysninger.

(6) Oplysninger om, at "Nangai-nødder" (der også kaldes "Kenari-nødder") spises i Nederlandene i et betydeligt omfang, blev undersøgt af de nederlandske myndigheder, der ikke kunne finde sådanne nødder. Således blev det bekræftet, at "Nangai-nødder" ikke er blevet spist i Fællesskabet i et betydeligt omfang, førend forordning (EF) nr. 258/97 trådte i kraft. Af den grund anses Nangai-nødder ikke for at være et nyt levnedsmiddel i den betydning, der er anvendt i forordning (EF) nr. 258/97.

(7) Da det ikke er påvist, at produktet opfylder kriterierne i artikel 3, stk. 1, i forordningen, bør det ikke markedsføres i Fællesskabet.

(8) Foranstaltningerne i denne beslutning er i overensstemmelse med den udtalelse, som Den Videnskabelige Komité for Levnedsmidler har afgivet -

VEDTAGET FØLGENDE BESLUTNING:

Artikel 1

"Nangai-nødder (Canarium indicum L.)" må ikke markedsføres i Fællesskabet som et nyt levnedsmiddel eller ny levnedsmiddelingrediens.

Artikel 2

Denne beslutning er rettet til Y. Jobert, La Meillade nr. 65, F-34150 Montpeyroux, som repræsenterer Pacific Nuts Ltd.

Udfærdiget i Bruxelles, den 19. december 2000.

På Kommissionens vegne

David Byrne

Medlem af Kommissionen

(1) EFT L 43 af 14.2.1997, s. 1.